# Global Impact Investing Network

Global Impact Investing Network (GIIN; ингл. «йоғонто яһаусы инвестицияларҙың глобаль селтәре») — Американың коммерцияға ҡарамаған ойошмаһы, йоғонто яһаусы инвестициялар баҙарының төп ҡатнашсыларын берләштерә.
Ойошма ағзалары өсөн методологик нигеҙ һәм стандарттар, берлектәге стратегиялар эшләү, эшмәкәрлекте координациялау һәм киңәйтеү, йоғонтололоҡ ҡеүәһен арттырыу һәм ағзаларҙың транзакциялау сығымдарын кәметеү маҡсатында ойошторолған.

# Global Impact Investing Network
## Ойошторолоуы

Социаль инвесторҙарҙың эшмәкәрлеген көйләүсе селтәр ойоштороу Рокфеллер фонды тарафынан уйлап табыла һәм ул 2007 йылдың октябрендә баҙарҙағы хәлдәр тураһында фекер алышыу өсөн социаль инвесторҙарҙың ҙур булмаған төркөмөн йыйып ала. Рокфеллер фондынан тыш, JPMorgan Chase һәм АҠШ-тың Халыҡ-ара үҫеш агентствоһы ла берләшеү өсөн сығыш яһай. Шул саҡта уҡ «йоғонто яһаусы инвестиция» терминына билдәләмә бирелә, шулай уҡ баҙарҙарҙың проблемалары ҡарала, уларҙы хәл итеүгә артабан социаль инвестициялар йүнәлтелә. 2007 йыл, ул мәлгә бер ниндәй ҙә яңы юридик берәмек асылмаһа ла, ойошма-партнёрлыҡ барлыҡҡа килеү йылы булып иҫәпләнә.
Бер йылдан, 2008 йылдың июнендә, Рокфеллер фонды эгидаһы аҫтында инвесторҙарҙың был йүнәлешенә ҡыҙыҡһыныу күрһәтеүселәрҙән торған тағы ла ҙурыраҡ төркөм йыйыла. Осрашыуҙа тармаҡта стандарттар, социаль эшҡыуарлыҡтың һөҙөмтәлелеген баһалау методологияһы, көстө берләштергәндә тағы ла күберәк социаль мәсьәләне хәл итеү мөмкинлектәре мәсьәләләре тикшерелә
2009 йылда, ҡаралған бөтә тәҡдимдәргә нигеҙләнеп, Global Impact Investing Network ойошторола, уның менән таныштырыу Клинтондың Глобаль инициативаһы осрашыуында үткәрелә.
Ойошманы ойоштороусылар араһында баҙарҙың билдәле ҡатнашыусылар була. Улар араһында, мәҫәлән, Oxfam һәм Shell Foundation, Royal Bank of Canada, Endeavor, Бөйөк Британияның халыҡ-ара үҫеш министрлығы, Нидерландтарҙың сит ил эштәре министрлығы һ.б. бар.
Һуңғарыраҡ уларға Big Society Capital, BNP Paribas, Credit Suisse, Deutsche Bank, JPMorgan Chase, Morgan Stanley, National Australia Bank, Standard Chartered Bank, UBS, Халыҡ-ара финанс корпорацияһы, Омидьяр селтәре, Билл менән Мелинда Гейтстар фонды, Рокфеллер фонды, Сколл фонды, Accion, Acumen, Gray Ghost Ventures, Oikocredit, Root Capital, Triodos, АҠШ Халыҡ-ара үҫеш агентствоһы һ.б. ҡушыла.
Лютер Рагин (кесе; ингл. Luther Ragin Jr.) ойошманың беренсе башҡарма директоры була. 2015 йылға Global Impact Investing Network'тың баш башҡарма директоры — Амит Бури (ингл. Amit Bouri), быға тиклем ул стратегия директоры булған.
Global Impact Investing Network'тың штаб-фатирыАҠШ-та Нью-Йорк ҡалаһында урынлашҡан.
Ойошма эшмәкәрлеге нигеҙҙә Рокфеллер фонды тарафынан финанслана, ләкин ҡайһы берҙә башҡа ағзаларҙан да, мәҫәлән, Омидьяр селтәренән һәм USAIN’дан ярҙам килә.

# Global Impact Investing Network
## Эшмәкәрлеге

Global Impact Investing Network эшмәкәрлегенең төп йүнәлештәре:
* Йоғонто яһаусы инвестицияларҙы пропагандалау.
* Йоғонто яһаусы инвестициялар баҙары ҡатнашыусыларын берләштереү.
* Йоғонто яһаусы инвестициялар буйынса ғилем базаһы төҙөү.
* Йоғонто яһаусы инвестицияларҙың социаль һөҙөмтәлелеген баһалау һәм был өлкә өсөн стандарттар булдырыу.
* Инвесторҙар советы һәм эш төркөмдәре аша төрлө йүнәлештәрҙә, мәҫәлән, Африкала ауыл хужалығының тотороҡло үҫеше, бәләкәй һәм уртаса предприятиеларға финанс инфраструктураһы һәм ресурстар менән файҙаланыу мөмкинлеге асыу йүнәлешендә тырышлыҡтарҙы берләштереү.